མ་གཞི་ང་ཚོས་ཕྱོགས་གང་ས་ཅི་ཐད་ནས་གནད་དོན་དེ་ཚོ་རྟོགས་ཐབས་བྱས་པ་ཡིན་ཀྱང་།མིའི་རིགས་ཞིབ་འཇུག་མཁན་དང་སྨན་པ་གཉིས་ཀས་གནད་དོན་དེ་ཤེས་རྟོགས་བྱེད་པའི་ཐབས་ལམ་ལེགས་ཤོས་ནི།ཐོན་སྐྱེད་ཤེས་བྱ་ཡིག་ཐོག་འགོད་པ་དང་ཐོན་སྐྱེད་བརྒྱུད་རིམ་ཟིན་ཐོར་འགོད་པ་ཙམ་མ་ཡིན་པར་ལག་ལེན་ཐོག་ནས་སྦྱང་རྒྱུ་དེ་ཡིན་པར་གཅིག་འགྱུར་ཐོག་མོས་མཐུན་བྱས་སོང་།ང་ཚོས་མཉམ་དུ་བོད་སྨན་གྱི་སྡེབ་སྦྱོར་མན་ངག་ལས་སྨན་གསུམ་བཟོ་རྒྱུར་ཐག་བཅད།དབང་སྐུར་བ་སོགས་སྔོན་འགྲོའི་གྲ་སྒྲིག་གི་ཉིན་གཉིས་ཀྱི་རྗེས་སུ་ང་ཚོས་མི་རྣམས་ཚོགས་ཆུང་གསུམ་ལ་བགོས་ནས་བོད་སྨན་བཟོ་བའི་དངོས་གཞིའི་ལས་ཀ་འགོ་བཙུགས་པ་ཡིན།ང་ཚོས་བཟོ་དགོས་རྒྱུའི་སྨན་རིགས་གསུམ་པོ་དེ་དག་སོ་སོས་རླུང་མཁྲིས་བད་ཀན་ཏེ།ཉེས་པ་གསུམ་སོ་སོར་དོ་སྙོམ་ཡོང་བ་བྱ་དགོས་རྒྱུར་ཐག་བཅད།དེ་ཚོ་ནི་བོད་ལུགས་གསོ་རིག་གི་ལུས་ཁམས་དང་སེམས་ཁམས་ལ་ཤེས་རྟོགས་བྱ་ཆེད་ཀྱི་སྙིང་བཅུད་ལྟར་གྱི་ཐ་སྙད་དག་ཡིན་པ་དང་དེ་ཚོ་ཟས།སྤྱོད།སྨན་དང་ཕྱི་བཅོས་ལ་བརྟེན་ནས་འགྱུར་བ་ཐུབ་ཀྱི་ཡོད།ང་ཚོས་སྨན་ལ་བརྟེན་ནས་བཅོས་ཐབས་བྱ་རྒྱུ་དེ་གཙོ་ཆེར་འཛིན་པ་དང་ང་ཚོས་བདམས་པའི་སྨན་རིགས་གསུམ་ནི།ཨ་གར་བརྒྱད་པ་དང་།ཏིག་ཏ་བརྒྱད་པ།སེ་འབྲུ་དྭངས་གནས་བཅས་ཡིན་པ་དང་།སྨན་དེ་ཚོས་རླུང་དང་།མཁྲིས་པ།བད་ཀན་བཅས་ཀྱི་དོ་སྙོམ་པར་བྱེད་ཀྱིན་ཡོད་པ་ནི་སྨན་པ་ཚང་མས་ཤེས་ཀྱི་ཡོད།